钦定古今图书集成/明伦汇编/官常典/第612卷 > 种暠
## 钦定古今图书集成/明伦汇编/官常典/第612卷 > 种暠

按《后汉书》本传，“暠字景伯，河南洛阳人，仲山甫之后
也。父为定陶令，有财三千万。父卒，暠悉以赈恤宗族
及邑里之贫者，其有进趣名利，皆不与交通。始为县
门下史，时河南尹田歆外甥王谌名知人，歆谓之曰：
‘今当举六孝廉，多得贵戚书命，不宜相违，欲自用一
名士以报国家，尔助我求之’。明日，谌送客于太阳郭”，
遥见暠，异之，还白歆曰：“为尹得孝廉矣，近洛阳，门下
史也。”歆笑曰：“当得山泽隐滞近洛阳吏邪？”谌曰：“山泽
不必有异士，异士不必在山泽。”歆即召暠于庭，辩诘
职事，暠辞对有序，歆甚知之，召署主簿，遂举孝廉，辟
太尉府，举高第。顺帝末，为侍御史。时所遣八使，光禄
大夫杜乔、周举等多所纠奏，而大将军梁冀及诸宦
官互为请救，事皆被寝遏。暠自以职主刺举，志案奸

为刺史、二千石尤残秽不胜任者，免遣案罪。”帝乃从
之，擢暠监太子于承光宫，中常侍高梵从中单驾出
迎太子。时太傅杜乔等疑不欲从，惶惑不知所为。暠
乃手剑当车曰：“太子，国之储副，人命所系。今常侍来，
无诏信，何以知非奸邪？今日有死而已。”梵辞屈不敢
对，驰命奏之。诏报，太子乃得去。乔退而叹息愧暠，临
事不惑。帝亦嘉其持重，称善者良久。出为益州刺史。
暠素慷慨，好立功立事，在职三年，宣恩远夷，开晓殊
俗，岷山杂落，皆怀服汉德。其白狼、槃木、唐菆、卭僰诸
国，自前刺史朱辅卒后遂绝，暠至，乃复举种向化。时
永昌太守冶铸黄金为文蛇，以献梁冀，暠纠发逮捕，
驰传上言，而二府畏懦，不敢案之。冀由是御怒于暠。
会巴郡人服直聚党百馀人，自称“天王”，暠与太守应
承讨捕不克，吏人多被伤害，冀因此陷之。传逮暠承，
太尉李固上疏救曰：“臣伏闻讨捕所伤，本非暠承之
意，实由县吏惧法畏罪，迫逐深苦，致比不祥。此盗贼
群起，处处未绝，暠承以首举大奸，而相随受罪，臣恐
沮伤州县纠发之意，更共饰匿，莫复尽心。”梁太后省
奏，乃赦暠承罪，免官而已。后梁州羌动，以暠为梁州
刺史，甚得百姓欢心。被征当迁，吏人诣阙请留之。太
后叹曰：“未闻刺史得人心若是。”乃许之。暠复留一年，
迁汉阳太守。戎夷男女送至汉阳界，暠与相揖谢，千
里不得乘车。及到郡，化行羌胡，禁止侵掠。迁使匈奴
中郎将。时辽东乌桓反叛，复转辽东太守，乌桓望风
率服迎拜于界上。坐事免归。后司隶校尉举暠贤良
方正，不应征，拜议郎，迁南郡太守。入为尚书。会匈奴
寇并、凉二州，桓帝擢暠为度辽将军。暠到营所，先宣
恩信，诱降诸胡；其有不服，然后加讨。羌卤先时有生
见获质于郡县者，悉遣还之。诚心怀抚，信赏分明。由
是羌胡龟兹、莎车、乌孙等皆来顺服。暠乃去烽燧，除
候望，边方晏然无警。入为大司农。延熹四年，迁司徒，
推达名臣桥元、皇甫规等为称职。在位三年，年六十
一，薨。并、凉边人咸为发哀。匈奴闻暠卒，举国伤惜。单
于每入朝贺，望见坟墓，辄哭泣祭祀。二子：岱、拂。